b"\n_START_ARTICLE_\nAdolf Butenandt\n_START_SECTION_\nBiografia\n_START_PARAGRAPH_\nVa n\xc3\xa9ixer el 24 de mar\xc3\xa7 de 1903 a la ciutat de Weserm\xc3\xbcnde, situada a l'estat alemany de Baixa Sax\xc3\xb2nia. Va estudiar qu\xc3\xadmica a la Universitat de Marburg i a la Universitat de G\xc3\xb6ttingen, on es va graduar l'any 1927, sota la direcci\xc3\xb3 d'Adolf Windaus. _NEWLINE_Des de 1931 va impartir classes a la Universitat de G\xc3\xb6ttingen i des de 1933 a l'Escola T\xc3\xa8cnica Superior de Danzig. El 1936 fou nomenat director de l'Institut de Bioqu\xc3\xadmica de Max Planck a Berl\xc3\xadn. Des de 1945 va impartir classes i va investigar a la Universitat de Tubinga, i posteriorment entre 1956 i 1971, va ser professor de qu\xc3\xadmica fisiol\xc3\xb2gica a la Universitat de Munic i president de la Societat Max Planck per al Progr\xc3\xa9s de la Ci\xc3\xa8ncia entre 1960 i 1972. _NEWLINE_Butenandt mor\xc3\xad el 18 de gener de 1995 a la ciutat de Munic, situada a l'estat de Baviera.\n_START_SECTION_\nRecerca cient\xc3\xadfica\n_START_PARAGRAPH_\nVa orientar la seva recerca en les hormones sexuals humanes, a\xc3\xafllant l'any 1929 l'estrogen, el 1931 l'androsterona i el 1934 la progesterona i la testosterona, determinant, aix\xc3\xad mateix, les relacions entre aquestes i els esteroides. _NEWLINE_El 1939 fou guardonat amb el Premi Nobel de Qu\xc3\xadmica, que va compartir amb el qu\xc3\xadmic su\xc3\xads Leopold Ruzicka, pels seus treballs sobre les hormones sexuals. El r\xc3\xa8gim nacionalsocialista en el poder a Alemanya el va obligar a rebutjar el guard\xc3\xb3, que finalment va acceptar l'any 1949. _NEWLINE_Les seves investigacions, a m\xc3\xa9s, van tractar sobre les hormones i els virus dels insectes. El 1959, juntament amb Peter Karlson, va introduir el concepte de feromona."